KNUST AV SORG: Ragnhild Embla Helsengreen sover i mamma Linda Meretes armer som liten. Ragnhild ble bare 15 år. Tilbake sitter en sønderknust familie. Foto: Privat/Bergensavisen (BA)

- Alt Ragnhild ønsket var et vanlig liv

BERGEN (VG) Ragnhild (15) ble funnet død i en leilighet i Bergen. Tilbake sitter mor, familie og venner knust av sorg.

Oppdatert 5. august 2010

Artikkelen er over ti år gammel

FAKTA Ragnhild Embla Helsengreen (15) fra Bergen ble funnet død i en leilighet lørdag kveld, etter å ha vært savnet fra en barnevernsinstitusjon siden fredag.

Politiets teori er at jenta døde etter en overdose narkotika. Fylkesmannen i Hordaland vil undersøke om barnevernet kan klandres for dødsfallet.

I fjor døde Kristiane Jacobsen (17) i en leilighet i Odda, etter å ha sniffet lightergass. Hun var under barnevernets omsorg, og slet med store rusproblemer.

VG har tidligere avslørt at det er svært lett for barn i barnevernets omsorg å bruke narkotika i institusjoner.

Politiet i Trondheim sa i 2009 at de mener flere barnevernsinstitusjoner fungerer som fristeder for narkotikabruk. Også i Bergen beskrives ungdomshjem som rene narkoreir.

I en rapport fra 2009 kartla Barne-, ungdoms- og familiedirektoratet barnevernsinstitusjonene. Fra hele landet ble det meldt om manglende kompetanse om rus.

46500 barn og unge tok imot tiltak fra barnevernet i 2009. Av de største byene har Bergen flest tiltak i forhold til antall barn. Vis mer

- Hvis hun hadde fått hjelp til å bearbeide det hun har opplevd, så tror jeg dette ville endt annerledes, sier Ragnhilds mor Linda Merete Helsengreen (43) til VG.

Les også:Høyre: - Barnevernet må kunne låse barna inne







I et intervju i Bergensavisen i går fortalte Helsengreen om det hun oppfatter som en grov svikt i apparatet som skulle hjelpe familien. Hun legger ikke skjul på at hun er bitter over måten datteren ble behandlet på.

- Hun er blitt en kasteball, og hun har følt at det har vært hennes feil, sier 43-åringen til BA.

Vet du noe om denne saken?Tips VG Nett!

15-åringen ble funnet død i en leilighet i Bergen lørdag morgen, dagen etter at hun hadde rømt fra en barnevernsinstitusjon i Meland i Hordaland.

Stadig sendt videre

Det siste året av livet sitt bodde Ragnhild på tre institusjoner og et ungdomshjem. Til VG sier Helsengreen at mangel på stabilitet og trygghet ble et stort problem for datteren.

- Hun ble stadig sendt videre i apparatet, og det var ofte fravær av samarbeid og inkludering.

Da Ragnhild var åtte år, flyttet familien fra Stavanger til Bergen. Her ble hun engasjert i aktiviteter som ridning, håndball og kor.

- Hun var veldig aktiv og hadde mange venner, forteller moren, som omtaler datteren som en ressurssterk og fornuftig jente.

I 2008 gikk foreldrene fra hverandre.

- Dette var naturligvis en belastning for både barn og voksne i familien, sier moren.

Den første kontakten med barnevernet hadde Ragnhild i 2006. Moren mener datteren ikke fikk den hjelpen hun trengte i kjølvannet av samlivsbruddet.

- Hun ble noe fulgt opp på rus, men trengte også oppfølging på det hun hadde opplevd hjemme, sier hun.

Linda Merete Helsengreen, som i mange år i ungdommen slet med rusproblemer, forteller at hun selv kontaktet barnevernet for å få hjelp.

- Jeg mener det kunne vært satt inn tiltak i hjemmet, i stedet for at de tok Ragnhild, sier Helsengreen.

Moren føler hun ikke ble tatt på alvor av hjelpeapparatet, og at hun ble straffet fordi hun selv hadde en rusfortid.

- De mente jeg hadde nok med meg selv, men jeg følte jeg hadde mye å bidra med, sier hun.

DØDE: Ragnhild Embla Helsengreen døde i august. Hennes mor mener datteren burde fått bedre oppfølging av barnevernsinstitusjonen. Foto: Privat

Følte seg fanget

Våren 2009 ble Ragnhild plassert på Kalfaret akuttmottak i Bergen etter en bekymringsmelding fra skolen. Samme høst begynte hun å ruse seg jevnlig med hasj, og forsøkte også kokain og amfetamin.

- Hun følte seg fanget på institusjonen. Jeg ville ha henne hjemme, men det fikk vi ikke lov til, sier moren.

I november 2009 overtok barnevernet omsorgen for Ragnhild. Etter tre måneder på en institusjon i Oslo, der Ragnhild likte seg godt, ble hun flyttet til en institusjon i Nordhordland.

I april og mai rømte 15-åringen mange ganger fra institusjonen, for å oppsøke rusmiljøer i Bergen.

Les også:Fylkesmannen gransker barnevernet etter dødsfallet

Lørdag ble hun funnet død i en leilighet i Nordre Skogvei, etter det som trolig var en overdose.

- Jeg er overbevist om at hun fikk i seg noe hun ikke hadde kontroll på. Hun var alltid livredd for at noe skulle bli plantet, sier moren.

Les også:Skal ha etterlatt 15-åring hjelpeløs

Ifølge moren snakket Ragnhild om å flytte hjem igjen, for å forsøke å få mer stabilitet i tilværelsen.

- Hun sa til meg at hun ville ha et vanlig liv.

- Forferdelig

Barne-, ungdoms- og familieetaten (Bufetat) vil ikke kommentere kritikken fra Ragnhild Embla Helsengreens mor.

- Vi er midt i en prosess der alle steiner snus for å finne ut hva som har skjedd. Derfor vil vi ikke uttale oss om saken nå. Vi må avvente fylkesmannens gransking, sier kommunikasjonssjef Mirjam Glosvik i Bufetat Vest.

Glosvik sier at dødsfallet har gått hardt inn på alle involverte.

- Det som har skjedd er det verste som kan skje, og vi synes det er helt forferdelig. Nå er det viktig at alle parter tar lærdom av saken.

Publisert: 04.08.10 kl. 08:47 Oppdatert: 05.08.10 kl. 18:45

Les også